जबलपुर. मेडिकल के अलग-अलग विभागों में डॉक्टरों और स्टाफ के लिए तो सुविधा समय के साथ बढ़ती जाती है, लेकिन मरीजों की सुविधाओं और समस्याओं की ओर प्रशासन का ध्यान कभी नहीं जाता है।
छाेटी और मामूली दिखने वाली समस्या गरीब मरीज को कितनी महंगी और कष्टदायी पड़ती है इसका उदाहरण ठण्ड के इन दिनों में वार्डों के बंद पेन्ट्री से लिया जा सकता है। वार्डों में मरीजों की पेन्ट्री को बंद कर स्टाफ को दे दिया गया और मरीजों को होटलों के भरोसे छोड़ दिया गया है।
सर्दी के इस मौसम में पेन्ट्री बंद होने से हो यह रहा है कि एक ग्लास दूध यदि किसी को गर्म कराना है तो अस्पताल के सामने होटलों तक जाना पड़ता है। इसी तरह उबला पानी यदि चाहिए तो भी होटलों का ही सहारा लेना पड़ता है।
समस्या केवल दूसरी, तीसरी और चौथी मंजिल से उतरकर होटल तक जाने की नहीं है, बल्कि दूध गर्म कराने, पानी उबालने और इसी तरह के काम कराने के लिए परिजनों को हर बार 50 से 100 रुपए तक खर्च करना पड़ते हैं।
ऐसा एक बार नहीं दिन में दो से तीन बार तक करना पड़ जाता है, जिससे परिजन खासे परेशान हो जाते हैं। कभी वार्ड के स्टाफ वाली पेन्ट्री से दूध गर्म कराने या फिर इसी तरह की मदद की अपेक्षा हो तो फिर मरीजों को किसी तरह मदद नहीं मिलती है। कई बार तो यह तक होता है कि डॉक्टर और नर्स मरीजों के परिजनों को दुत्कार के भगा देते हैं।
पहले था ये कॉन्सेप्ट
जब वार्डों की पेन्ट्री बंद नहीं हुई थी तो एक गैस या फिर स्टोव सभी मरीजों के लिए उपयोग में लाया जाता था। मरीज को यदि आधी रात को गर्म पानी चाहिए तो पेन्ट्री से तुरंत मिलता और गुनगुना दूध चाहिए तो परिजन को कोई परेशानी नहीं होती थी।
इस तरह की जरूरत को पहले प्रबंधन ने समझा और इसी के लिए वार्डों में डॉक्टरों, नर्सों के रूम के साथ मरीजों की पेन्ट्री को जोड़ा गया, लेकिन कर्णधारों ने सिर्फ अपना और अपने तरह के लोगों का ध्यान रखा। वह मरीज जिसकी सेवा के लिए उसको रखा गया उसकी समस्या की ही अनदेखी कर दी गई।
जल्द होगा समाधान
- कुछ स्थानों में अभी मरीजों की पेन्ट्री की व्यवस्था है। समस्या कोई भी हो उसका समाधान हम निकालेंगे। मरीजों को बेहतर हालात में इलाज देना हमारा काम है इस दिशा में चर्चा की जाएगी। - डॉ. राजेश तिवारी, अधीक्षक मेडिकल
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva